**Hogyan segíthet hozzá minket a LiDAR-szakértők újonnan megszerzett csapata az önvezető autó megalkotásához?**

Bryan Salesky, az Argo AI elnök-vezérigazgatója

Az önvezető autók jövőjéről aligha beszélhetünk a LiDAR technológia említése nélkül. Ezek az érzékelők kulcsszerepet játszanak abban, hogy a világ leképezhetővé váljon háromdimenziós nézetben, aminek alapján az önvezető autók behatárolhatják, pontosan hol is tartózkodnak éppen, és érzékelhetik a többi autót, illetve a gyalogosokat és a kerékpárosokat.

Az Argo cég küldetése egy olyan jövő megformálása, amiben önvezető autók járják az utakat. E munka felgyorsításához felvásároltuk a Princeton Lightwave vállalatot, amely hatalmas tapasztalattal bír a LiDAR érzékelők fejlesztésében és kereskedelmi forgalmazásában. Az általuk kínált (a professzionális térképészet és a védelmi iparágak által már ma is használt) LiDAR érzékelők technológiája segítségével tovább bővíthetjük az általunk alkalmazott megoldások hatótávolságát és felbontását, ami nagyon fontos ahhoz, hogy az önvezető autók biztonságosan mozoghassanak a bonyolult városi környezetben is.

A Princeton Lightwave csapatával kibővített Argo vállalat immár sokkal hatékonyabban fejlesztheti a szenzorok hardverét, valamint a szenzort és a szoftvert összekapcsoló interfészt, így olyan mérvű előrelépésre számíthatunk, ami a két cég egyesítése nélkül elképzelhetetlen lett volna. A Princeton Lightwave technológiája új lehetőségeket tár fel virtuális autóvezető rendszerünk számára, hogy különféle helyzetekben (például rossz időjárási körülmények között is) felismerje az útakadályokat, így az autó a dinamikusan változó környezetekben, akár nagy sebességgel is biztonságosan közlekedhet.

Ahogy azt már [korábban elmondtuk](https://medium.com/self-driven/a-decade-after-darpa-our-view-on-the-state-of-the-art-in-self-driving-cars-3e8698e6afe8), hosszú utat jártunk be eddig az önvezető autók fejlesztésében, de még igencsak messze vagyunk a céltól. Folyamatosan dolgozunk a LiDAR hatótávolságának, felbontásának és látómezejének tökéletesítésén, akárcsak a technológia költségcsökkentésén és tömeggyártásának előkészítésén, ám a sikerhez még rengeteg célzott kutatásra és fejlesztésre lesz szükség.

Kibővített csapatunk továbbra is arra összpontosít, hogy olyan virtuális autóvezető rendszert alkosson, amely képes a négyes és ötös SAE-szint szerint meghatározott önvezetésre, vagyis hogy az autók vezető nélkül közlekedjenek. Saját hardver- és szoftverfejlesztőink és beszállítóink együttműködésével arra törekszünk, hogy olyan LiDAR szenzorokat készítsünk, amelyek biztosítják az önvezetéshez szükséges teljesítményt, ugyanakkor megfizethetők is.

Az Argo bővítése azt szolgálja, hogy Ford Motor Companyval közösen sikeresen hozzájárulhassunk a önvezető technológia megvalósításához és széles körű elterjesztéséhez. Éppen ezért örömmel köszöntjük körünkben a Princeton Lightwave tehetséges munkatársait. Már izgatottan vártuk a napot, amikor megkezdhetjük a közös munkát, és nekiláthatunk megformálni az önvezető autók izgalmas jövőjét!

# # #